Holstadlia naturreservat

Holstadlia naturreservat er en bratt, østvendt li på vestsiden av Flagstadelva helt øst i Ringsaker kommune. Berggrunnen er kalkrik, noe som gir en rik vegetasjon. Skogen i reservatet er granskog med innslag av en rekke ulike løvtrær, blant annet bjørk, lønn og hassel. Lettforvitrende bergarter i svært bratt terreng gjør at trær jevnlig faller, og det blir dermed mye død ved fra ulike treslag og i alle nedbrytningsstadier. Sammen med høy luftfuktighet langs elva gir dette grunnlag for et høyt naturmangfold. Det er påvist flere rødlistede planter i kategorien «nær truet» (NT) i reservatet, herunder huldregras, grubbeskjegg og grønnsko. All vegetasjon, inkludert døde busker og trær, er vernet mot ødeleggelse. Sanking av bær og sopp er imidlertid tillatt. Bålbrenning med tørrkvist fra bakken er også tillatt, dessuten jakt i samsvar med øvrig regelverk. Referanser